
за изменение и допълнение на Наредба № Н-4 от 18.04.2024 г. за организацията и дейността на военните клубове, социалните кухни и домовете за пенсионирани военнослужещи, ветерани и военноинвалиди.
           1. Причини, които налагат приемането на акта:

С Наредба № Н- 4 от 18.04.2024 г. за организацията и дейността на военните клубове, социалните кухни и домовете за пенсионирани военнослужещи, ветерани и военноинвалиди се определят условията и редът за осъществяване на дейностите в обектите по чл. 226а, ал. 1 от Закона за отбраната и въоръжените сили на Република България, а именно: дейностите във военните клубове, социалните кухни и домовете за пенсионирани военнослужещи, ветерани и военноинвалиди. 
Съгласно чл. 6 от Наредбата, към настоящия момент единственият представителен обект на Министерството на отбраната е Централният военен клуб.
С Решение № 292 от 08.05.2025г. на Министерския съвет на Република България за безвъзмездно предоставяне за управление на част от имот – публична държавна собственост, Резиденция „Лозенец“ отново е предоставена в управление на Изпълнителна агенция „Военни клубове и военно-почивно дело“ (ИА ВКВПД).
Резиденция „Лозенец“ традиционно функционира като представителен обект. Преди да бъде отнета с РМС № 703/06.10.2023 г. и предоставена на Народното събрание през 2023г., в нея се провеждаха представителни мероприятия на Министерство на отбраната, структурите на пряко подчинение на Министерство на отбраната и Българската армия, посрещаха се чуждестранни делегации и гости, организираха се протоколни и представителни мероприятия в изпълнение на държавната политика за представляващите висши държавни институции – президент на Република България, министър- председател, председател на Народното събрание.
Предоставянето на имота отново в управление на ИА ВКВПД налага промяна в Наредба № Н- 4 от 18.04.2024 г.  с цел определяне на Резиденция „Лозенец“ като представителен обект, наред с Централния военен клуб и регламентиране на реда и организацията за провеждането на представителните мероприятия в Резиденцията.
На следващо място, в проекта на Наредбата е предвидено да отпадне изискването за предоставяне на копие на лична карта при настаняване в домовете за пенсионирани военнослужещи, ветерани и военноинвалиди, на основание разпоредбата на чл. 3, ал. 5 от Закона за българските лични документи (нова разпоредба, обн. в ДВ, бр. 65 от 2023 г.), съгласно която административните органи нямат право да изискват и да събират копия от българските лични документи, освен ако снемането на копия е изрично предвидено в специален закон.
 Предвидено е също воденето на регистрите за задължителната за заведенията за социални услуги документация да се осъществява от длъжностното лице, пряко отговорно за дейността на съответния дом. 
        2. Цели, които се поставят:
С предлаганите промени в Наредба № Н-4 от 18.04.2024 г. за организацията и дейността на военните клубове, социалните кухни и домовете за пенсионирани военнослужещи, ветерани и военноинвалиди сe цели допълване на нормативния акт и определяне на Резиденция „Лозенец“ като представителен обект, наред с Централния военен клуб в гр. София, като ще бъде регламентиран редът за организацията и провеждането на представителните мероприятия в обекта.

         3. Финансови и други средства, необходими за прилагането на новата уредба:
Издаването на проекта на Наредба засяга финансовата политика на ИА ВКВПД, в т.ч. ще са необходими допълнителни средства за разходи по поддръжка на резиденцията - за електрическа и топлинна енергия, вода, изплащане на трудови възнаграждения, както и по договори за услуги и доставки. Измененията не водят до промени в общата численост на персонала в ИА ВКВПД.

         4. Очаквани резултати от прилагането:
С актуализирането на текстовете на наредбата ще бъде регламентиран редът за организацията и провеждането на представителните мероприятия в Резиденция „Лозенец“.
         5. Анализ за съответствие с правото на Европейския съюз

С проекта на Наредбата не се предвижда въвеждане на европейско законодателство, поради което не е изготвена справка за съответствие с правото на Европейския съюз. 
  

